Lasbrief vir Grace Mugabe se arres glo uitgereikGrace Mugabe (Foto: ANA) AfriForum sê hy het bevestiging van die Suid-Afrikaanse Polisiediens ontvang dat ŉ lasbrief uitgereik is vir die inhegtenisneming van Zimbabwe se vorige presidentsvrou, Grace Mugabe. Mugabe het na bewering die model Gabriella Engels in Augustus verlede jaar in ŉ Suid-Afrikaanse hotel aangerand, maar beweer dit was selfverdediging. Adv. Gerrie Nel, hoof van AfriForum se privaatvervolgingseenheid, het die aankondiging Woensdag gedoen op ŉ nuuskonferensie in Centurion wat belê is om bekend te maak dat die menseregteadvokaat George Bizos se seun Alexi vervolg gaan word vir die beweerde aanranding van sy vrou, Monique van Oosterhout, waartydens ses van haar ribbes gebreek is. Die hooggeregshof in Johannesburg het in Julie besluit om die diplomatieke immuniteit wat deur die Suid-Afrikaanse regering aan Grace Mugabe toegestaan is, ter syde te stel. Grace het Engels na bewering in Augustus verlede jaar in ŉ hotel in Sandton aangerand, maar voer aan dit was uit selfverdediging. Engels het foto’s in die sosiale media gedeel van die sny aan haar voorkop, na bewering weens die hou wat Mugabe haar met ŉ elektriese verlengingskoord toegedien het. Luidens berigte het ŉ kelnerin ŉ miskraam gehad nadat Robert Mugabe jr. haar tydens dieselfde voorval gestamp het terwyl hy vir sy ma gevlug het, wat glo verwoed mense in die hotel begin aanval het. Robert Mugabe was toe nog president van Zimbabwe. Sy vrou is toegelaat om die land te verlaat sonder dat sy vervolg is nadat die Suid-Afrikaanse regering diplomatieke immuniteit aan haar toegestaan het omdat sy destyds ŉ presidentsvrou was. Nadat AfriForum egter dié diplomatieke immuniteit in die hof betwis het, is dit ter syde gestel.